कंपनी का कहना है कि उसने यह फ़ैसला ब्राज़ील के अधिकारियों की इस शिकायत के बाद लिया कि इन टीशर्टों से देश की छवि प्रभावित हो रही है.द्विअर्थी संवादों वाली इन टीशर्ट में से एक पर कम कपड़े पहने हुए एक महिला को दिखाया गया है और साथ में लिखा है 'लुकिंग टू स्कोर?' (स्कोर बनाने की सोच रहे हैं?). इसी तरह एक दूसरी टीशर्ट में बिकनी पहने एक महिला का पिछला हिस्सा दिखाया गया है और उस पर लिखा है, 'आई लव ब्राज़ील'.ब्राज़ील के पर्यटक बोर्ड ने कहा है कि वह ब्राज़ील की छवि को सेक्स अपील से जोड़कर देखने वाले किसी भी उत्पाद के सख़्त ख़िलाफ़ है.एडिडास विश्व कप फ़ुटबाल के प्रमुख प्रायोजकों में से एक है और वह टूर्नामेंट के लिए फ़ुटबॉल की आपूर्ति भी करेगा.इस विवाद के बाद कंपनी ने कहा कि वह अमरीका में बेचे जाने के लिए जारी की गई टीशर्ट को हटा रही है.कंपनी ने अपने बयान में कहा है, ''एडिडास अपने उपभोक्ताओं और सहयोगियों की राय पर हमेशा से ध्यान देता आया है और इसलिए अब घोषणा की जा रही है कि इन उत्पादों को अब और नहीं बेचा जाएगा.''ब्राज़ील के पर्यटन मंत्रालय ने मंगलवार को इन उत्पादों की यह कहते हुए आलोचना की थी कि राष्ट्रीय प्रतीकों और छवि के साथ कामुकता का किसी भी तरह का संबंध, देश की मार्केटिंग की आधिकारिक नीतियों के ख़िलाफ़ होगा.मंत्रालय ने कहा था, ''इस तरह का दृष्टिकोण बच्चों और किशोरों के यौन शोषण के रूप में अपराधों को परोक्ष रूप से बढ़ावा देगा.''ब्राज़ील की राष्ट्रपति डिल्मा रुसेफ़ ने भी इस प्रतिक्रिया दी थी. उन्होंने ट्वीट पर कहा कि विश्व कप के लिए पर्यटकों का स्वागत कर ब्राज़ील ख़ुश होगा लेकिन साथ ही देश यौन पर्यटन से लड़ने के लिए भी तैयार है.एक बयान में ब्राज़ील के पर्यटन बोर्ड ने कहा है, ''अपनी धरती पर ब्राज़ील इस तरह के अपराधों को बर्दाश्त नहीं करेगा.''ब्राज़ील ने कहा है कि वह देश की दशकों से बनाई जा रही इस कामुक छवि से ख़ुद दूरी बनाने का प्रयास कर रहा है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)